Diari Oficial de la Generalitat Valenciana


Sumari del DOGV 6812, del 06-07-2012 (2012/6470)

RESOLUCIÓ de 27 de juny de 2012, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6812

Data del DOGV
:   06-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6470


Data del document
:   27-06-2012

Organisme emissor
:   Universitat de València

Tipus de document
:   Resolució

RESOLUCIÓ de 27 de juny de 2012, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat. [2012/6470]  
Els Estatuts de la Universitat de València, aprovats pel Decret del Consell de la Generalitat Valenciana, el 30 de juliol de 2004, atribueixen al rector les facultats i les competències que es recullen en l'article 94.  
  
A fi de fer més eficaç la gestió dels òrgans universitaris i alhora evitar una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que estableix l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, i l'article 95 dels Estatuts de la Universitat de València, aquest Rectorat, a l'empara de les competències que li confereix la legislació vigent, ha resolt la delegació de les atribucions del rector en les matèries i òrgans següents:   
  
Primer  
Es deleguen en la vicerectora d'Ordenació Acadèmica i Professorat les facultats i les competències que són atribuïdes al rector pel que fa a l'organització acadèmica, contingudes en la legislació vigent, en els Estatuts de la Universitat de València i en les disposicions concordants i complementàries en aquesta matèria; la supervisió de l'oferta del curs acadèmic, l'organització dels centres responsables de la impartició de títols universitaris i, en general, totes aquelles funcions que s'atribueixen al rector dins de l'àmbit de l'organització acadèmica.  
  
També s'hi deleguen les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució d'ajudes tècniques a professors i professores amb discapacitat, la resolució sobre les situacions administratives, la concessió de permisos i llicències, concretament la concessió de llicències per estudis superiors a un mes i les que estableix l'article 2.3 del Reglament de Permisos, Llicències, Vacances i Situacions Administratives del Professorat, el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.  
S'hi delega el nomenament de membres de tribunals de proves d'accés a la universitat, de delegats o delegades de centres privats adscrits a la Universitat de València en què s'impartisca segon de Batxillerat i de les persones especialistes per matèries de Batxillerat per a la confecció de proves d'accés a la universitat.  
Així mateix, s'hi delega la presidència de la Comissió de Reclamacions. Igualment, s'hi deleguen les competències que són atribuïdes al rector respecte a la Comissió Mixta entre Universitat i Institucions Sanitàries, així com les facultats de convocatòria i resolució d'ajudes tècniques a estudiants amb discapacitat i la presidència de les comissions que concedisquen les ajudes anteriors.  
  
Segon  
Es deleguen en la vicerectora d'Estudis i Política Lingüística les competències que són conferides al rector, tant en la legislació vigent com en la que es dicte, en matèria d'aprovació, implantació, modificació i seguiment dels programes d'ensenyament i plans d'estudis conduents a títols de grau; l'adaptació d'estudis de plans antics, la coordinació de les pràctiques externes de grau; la resolució de tots aquells recursos que l'estudiantat interpose contra les decisions i les resolucions que la Universitat de València dicte en matèria de règim d'estudiants.  
  
Així mateix, s'hi deleguen totes les competències relatives a l'accés i la permanència d'estudiants de la Universitat de València; la preinscripció i l'admissió d'estudiants als centres; el desenvolupament de les polítiques de formació al llarg de la vida (life long learning) i, més en concret, la coordinació dels cursos d'extensió universitària, de formació extracurricular i de la Nau Gran.  
Igualment, s'hi delega l'organització de la matrícula i el seu calendari; la pertinença, en representació de la Universitat de València, a la Comissió Interuniversitària d'Accés a la Universitat; la presidència de la Comissió Assessora d'Estudis, de la Comissió d'Ajudes a Estudiants (beques) i de la Comissió d'Extensió Universitària i les competències en matèria de qualitat, avaluació de la docència i en general dels serveis universitaris.  
Així mateix, es deleguen en la vicerectora d'Estudis i Política Lingüística les competències atribuïdes al rector en matèria de política lingüística i la representació de la Universitat en la Comissió Permanent de la Xarxa Vives d'Universitats.  
  
Tercer  
Es deleguen en el vicerector de Cultura i Igualtat aquelles facultats que són atribuïdes al rector en relació amb la coordinació de les diverses aules de cultura, de les sales d'exposicions; la conservació del patrimoni; l'adopció de les decisions relatives a la utilització de l'edifici de la Nau de la Universitat de València; la coordinació de les activitats de caràcter esportiu dependents de la Universitat de València, les competències relatives a les biblioteques i arxius universitaris i també totes aquelles facultats i competències que atribueixen al rector en matèria d'activitats culturals la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, s'hi delega la coordinació i l'impuls de les polítiques en matèria d'igualtat entre dones i homes a la Universitat de València.  
  
També s'hi deleguen les competències conferides al rector en matèria de formació permanent i la política d'innovació educativa.  
Igualment, s'hi delega la presidència del Consell Editorial.  
  
Quart  
Es deleguen en el vicerector d'Economia les competències que són atribuïdes al rector relatives al seguiment del pla de finançament pluriennal; el seguiment de l'execució i la liquidació pressupostària; l'elaboració de models distributius en matèria econòmica per a centres, departaments i instituts universitaris d'investigació i totes aquelles relatives a la planificació econòmica de la Universitat.  
Així mateix, s'hi deleguen totes aquelles funcions que s'atribueixen al rector dins de l'àmbit d'aplicació de les tecnologies de la informació i de la comunicació i les competències relatives als plans específics d'informatització.  
Igualment, s'hi delega la presidència de la mesa negociadora amb els sindicats.  
  
Cinquè  
Es deleguen en la vicerectora de Sostenibilitat, Campus i Planificació les competències atribuïdes al rector per la legislació vigent en matèria de contractació administrativa com a òrgan de contractació de la Universitat de València i, expressament, l'aprovació de projectes i plecs, l'adjudicació i formalització de contractes públics i el nomenament, si és el cas, dels membres de la mesa de contractació.  
Així mateix, s'hi deleguen la coordinació i l'impuls de les polítiques de sostenibilitat a la Universitat de València; la presidència del Comitè de Seguretat i Salut, i la competència en matèria de planificació estratègica, polítiques d'excel·lència, així com la realització d'estudis i anàlisis de prospectiva sobre l'organització de la Universitat.  
Igualment, s'hi delega la coordinació dels col·legis majors propis i la relació amb els col·legis majors adscrits, i residències universitàries.  
  
  
Sisè  
Es deleguen en la vicerectora de Relacions Internacionals i Cooperació les competències per a l'elaboració i el seguiment de convenis amb universitats estrangeres; els programes internacionals d'intercanvi, i les convocatòries d'ajudes per a la promoció d'intercanvis acadèmics amb altres universitats estrangeres; i també totes aquelles facultats i competències que atribueixen al rector en matèria de cooperació i relacions internacionals la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, s'hi delega la presidència de la Comissió del Programa de Solidaritat amb el Tercer Món de la Universitat de València Una Nau de Solidaritat.  
Igualment, s'hi deleguen la convocatòria i la resolució de les ajudes en matèria de cooperació, així com la proposta i el seguiment de convenis en matèria de la seua competència.  
  
Setè  
Es deleguen en la vicerectora de Comunicació i Relacions Institucionals les competències que són atribuïdes al rector en relació amb la coordinació de les relacions amb les institucions i també totes aquelles facultats i competències que en matèria de relacions institucionals atribueixen al rector la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, se li atribueixen les funcions de facilitació de la integració dels diferents col·lectius universitaris per a afavorir la interdisciplinarietat i la comunicació interna.  
Igualment, s'hi deleguen aquelles facultats que són atribuïdes al rector en política d'informació i comunicació, gestió del Gabinet de Comunicació, de l'ús i disseny de pàgines web i qualssevol altres mitjans de comunicació de la Universitat de València, de foment i gestió de la imatge corporativa, així com la proposta i el seguiment de convenis amb institucions públiques i privades no universitàries i agents socials, polítics i econòmics en les matèries de la seua competència.  
  
  
Vuitè  
Es deleguen en la vicerectora de Postgrau les competències que són conferides al rector, tant en la legislació vigent com en la que es dicte, en matèria d'aprovació, implantació, modificació i seguiment dels programes d'ensenyament i plans d'estudis conduents a títols de postgrau, tant oficials com propis de la Universitat de València, així com dels corresponents programes de doctorat i el nomenament dels seus coordinadors. Així mateix, s'hi delega la facultat de convocatòria i resolució de beques de postgrau.  
Es deleguen en la vicerectora de Postgrau les competències referides a l'accés i la permanència d'estudiants de postgrau de la Universitat i per tant la preinscripció i l'admissió d'estudiants als programes de postgrau, i la coordinació de les pràctiques externes de postgrau. Així mateix, s'hi delega l'organització de la matrícula dels estudis de postgrau i el seu calendari, així com les polítiques d'ocupabilitat.  
  
Igualment, es delega en la vicerectora de Postgrau la presidència de la Comissió d'Estudis de Postgrau i de la Subcomissió de Doctorat.  
  
  
Novè  
Es deleguen en el vicerector d'Investigació i Política Científica les competències en matèria d'ajudes, subvencions i contractes i convenis d'investigació, la seua proposta i formalització, la convocatòria d'ajudes en matèria d'investigació de la Universitat de València; les relatives als fons Feder; l'autorització de pagaments al professorat i personal investigador per activitat investigadora i, en general, totes aquelles funcions que atribueixen al rector, dins de l'àmbit de la investigació i la transferència de coneixement, la legislació vigent, els Estatuts de la Universitat de València i altres normes que es puguen contenir en la normativa específica.  
Així mateix, s'hi deleguen les competències relatives al disseny i la planificació del desenvolupament de la política científica de la Universitat i les relacions en aquesta matèria amb departaments, instituts universitaris d'investigació i altres estructures específiques de recerca i grups d'investigació, així com amb altres institucions; les relatives al disseny, la coordinació i el seguiment del Parc Científic de la Universitat de València.  
Igualment, s'hi delega la política de divulgació científica i la Càtedra de Divulgació de la Ciència.  
  
Deu  
Es deleguen en el vicerector de Participació i Projecció Territorial les competències atribuïdes al rector en matèria de dinamització de la participació en la vida universitària, en els seus diferents òrgans i àmbits.  
Així mateix, s'hi delega la política de projecció territorial de la Universitat de València, la coordinació amb el Centre de Gandia de la Universitat de València, les activitats no docents del Centre d'Ontinyent i les actuacions i convenis amb els ajuntaments, mancomunitats i la Diputació de València en la nostra àrea d'influència, incloent-hi programes formatius i de transferència, com la Universitat dels Majors (Unimajors).   
  
Onze  
Es deleguen en la secretària general la coordinació dels Serveis Jurídics de la Universitat, les competències sobre la iniciació i el seguiment d'expedients disciplinaris, la iniciació i el seguiment d'expedients de responsabilitat patrimonial, la iniciació i el seguiment d'expedients de revisió d'ofici i les competències en matèria de desplegament normatiu i relacions amb la Comissió d'Estatuts.  
  
Dotze  
Es delega en el gerent la facultat d'autoritzar i de disposar les despeses, de reconèixer les obligacions i ordenar pagaments de qualsevol mena; d'ordenar i executar el pagament per mitjà dels fons de maniobra de les unitats de despesa i les despeses menors realitzades en la caixa fixa.  
Així mateix, s'hi deleguen les competències atribuïdes al rector, en relació amb el personal funcionari i el personal laboral d'administració i serveis, en la legislació vigent i els Estatuts de la Universitat de València, en el conveni col·lectiu i la normativa complementària i, en particular, la resolució de les situacions administratives dels funcionaris i les funcionàries i del personal laboral; la convocatòria d'oposicions i de concursos; el nomenament dels tribunals; la proposta anual de plantilla del personal d'administració i serveis; el règim de provisió de llocs de treball i el règim de trasllats.  
En cas de vacant, absència o malaltia del titular de la Gerència, es farà càrrec de la proposta i ordenació dels pagaments la persona que ocupe la Vicegerència Econòmica.  
  
Tretze  
Així mateix, es delega en tots els vicerectors i vicerectores, en la secretària general i en el gerent l'autorització de les comissions de serveis amb dret a indemnització, i també la verificació de la seua realització pel que fa al personal adscrit en l'àmbit de les seues competències.   
  
  
Catorze  
Es deleguen en el delegat del rector per a estudiants competències en matèria de participació, dinamització sociocultural, cooperació, voluntariat, formació complementària, assessorament personalitzat, informació, mentoria i orientació per l'estudiantat de la Universitat de València. Les competències en ajudes a l'estudi, ajudes per a l'allotjament, ajudes per a afavorir la mobilitat i l'accés als campus, ajudes a associacions i col·lectius d'estudiants i a projectes de cooperació i solidaritat.  
  
Així mateix, s'hi delega la competència del Cens d'Associacions i Col·lectius d'Estudiants de la Universitat de València i la competència en els programes d'escoles d'estiu la Nau dels Xiquets i Xiquetes i la Nau Jove.  
  
Quinze  
Es delega en el vicerector de Cultura i Igualtat, els degans o les deganes de facultats, els degans o les deganes coordinadors o coordinadores de campus, els directors o les directores d'escoles tècniques superiors, d'instituts universitaris d'investigació, de col·legis majors, de serveis i de centres singulars, els o les responsables d'estructures de recerca interdisciplinària (ERI), el director o la directora tècnica del Servei de Biblioteques i Documentació, el director o la directora del Taller d'Audiovisuals i el delegat o la delegada del rector per al campus d'Ontinyent, la facultat d'autoritzar i disposar les despeses, per un import inferior a 18.000 euros sense IVA, de reconèixer les obligacions per qualsevol quantia i proposar pagaments de qualsevol mena, dins de l'àmbit de les seues competències respectives que comprenen els seus centres o serveis; d'ordenar i executar el pagament per mitjà dels fons de maniobra de la unitat de despesa i les despeses menors realitzades en la caixa fixa.  
  
Setze  
Es delega en els degans o les deganes de facultats i els directors o les directores d'escoles tècniques superiors la resolució de les sol·licituds de trasllat dels expedients d'estudiants, així com les admissions per convalidació parcial.  
  
Dèsset  
Es delega en els directors o les directores de departament l'autorització de permisos i llicències d'estudis de duració inferior o igual a un mes del professorat adscrit al departament, a excepció, en tot cas, del que disposa l'article 2.3 del Reglament de Permisos, Llicències, Vacances i Situacions Administratives del Professorat; la facultat d'autoritzar i de disposar les despeses, per un import inferior a 18.000 euros sense IVA i de reconèixer les obligacions per qualsevol quantia dins de l'àmbit del departament que dirigeixen.  
  
Divuit  
Es delega en els degans o les deganes de facultats, els degans o les deganes coordinadors o coordinadores de campus, els directors o les directores d'escoles tècniques superiors, de departaments, d'instituts universitaris d'investigació, de col·legis majors, de serveis i de centres singulars, i els o les responsables d'estructures de recerca interdisciplinària (ERI), el director o la directora tècnica del Servei de Biblioteques i Documentació i el director o la directora del Taller d'Audiovisuals, la facultat d'autoritzar les comissions de serveis amb dret a indemnització, i també la verificació que s'han fet pel que fa al personal dels seus centres, departaments, serveis o unitats.  
  
Es delega en el delegat o la delegada del rector per al campus d'Ontinyent l'autorització de les comissions de servei amb dret a indemnització del personal amb docència no exclusiva a Ontinyent, així com la verificació de la seua realització.  
Igualment, es delega en els degans o les deganes de facultats i els directors o les directores d'escoles tècniques superiors la competència per a autoritzar les comissions de servei amb dret a indemnització dels directors o de les directores d'institut universitari i dels responsables d'estructures de recerca interdisciplinària (ERI) que tinguen adscrita la docència en els seus centres, quan els viatges no es realitzen per raó del seu càrrec, i també la verificació que s'han fet.  
  
  
Dinou  
Es delega en la direcció del Servei de Publicacions la signatura de contractes editorials.  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.  
En cap cas no es podran delegar les atribucions que es tinguen al seu torn per delegació continguda en aquesta resolució.  
Les resolucions que es dicten en virtut d'aquestes delegacions, exhaureixen la via administrativa i deixen expedita la via judicial.  
De conformitat amb el que disposa l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es fa pública en el Diari Oficial de la Comunitat Valenciana i tindrà efecte a partir de l'endemà de la seua publicació.  
Aquesta delegació deroga qualsevol altra delegació de les competències atribuïdes que s'haja efectuat anteriorment, bé en aquests mateixos òrgans o en d'altres de diferents.  
  
València, 27 de juny de 2012.- El rector: Esteban J. Morcillo Sánchez